জুবিন গাৰ্গ
From Wikipedia
সূচী |
[edit] পৰিয়াল
শ্ৰীযুত মোহিনী. এম. বৰঠাকুৰ আৰু স্বৰ্গীয়া ইলি বৰঠাকুৰৰ সন্তান জুবিন৷ বৰঠাকুৰ পৰিয়াল মূলতে শিৱসাগৰৰ জাঁজীৰ৷ শ্ৰীযুত বৰঠাকুৰ কৰ্মসূত্ৰে মেজিষ্ট্ৰেট আছিল আৰু চাকৰি জীৱনৰ প্ৰথমছোৱাত সঘনাই ইঠাই-সিঠাইলৈ বদলি হ'বলগীয়া হৈছিল৷ সেয়েহে কণমানি জুবিনৰ ল'ৰালিকালছোৱা বহু ঠাইৰ অভিজ্ঞতাৰে ভৰা৷ জুবিনৰ মাতৃ স্বৰ্গীয়া শ্ৰীমতী ইলি বৰঠাকুৰ এগৰাকী দক্ষ নৃত্যশিল্পী, অভিনেত্ৰী আৰু সুগায়িকা আছিল যদিও তেখেতে তেখেতৰ এই প্ৰতিভাক পেছা বা কেৰিয়াৰ হিচাপে লোৱা নাছিল৷ ইয়াৰ পৰিৱৰ্তে তেখেতে কণমানি জুবিনক ঘৰতেই তেখেতৰ সকলো কলা শিকোৱাৰ সিদ্ধান্ত ল'লে৷ জুবিনে জীৱনৰ প্ৰথম গুৰু বা মেণ্টৰ বুলি নিজৰ মাতৃকেই বিবেচনা কৰে৷ পিতৃ শ্ৰীযুত বৰঠাকুৰেও 'কপিল ঠাকুৰ' ছদ্মনামত কবিতা আৰু গল্প লিখে৷ জুবিনৰ ভগ্নী, জংকি বৰঠাকুৰ এগৰাকী জনা-শুনা গায়িকা আৰু অভিনেত্ৰী আছিল৷ দূৰ্ভাগ্যজনকভাৱে ২০০২ চনত এক শোকাবহ মটৰ দুৰ্ঘটনাত এইগৰাকী প্ৰতিভাৱান গায়িকাৰ অকাল মৃত্যু হয়৷ সম্প্ৰতি গুৱাহাটীত থকা আনগৰাকী ভগ্নী পাল্মীয়েও ভাল ভাৰত নাট্যম নাচে৷
[edit] সংগীত শিক্ষা
জুবিনে গুৰু ৰবীন বেনাৰ্জীৰ পৰা তবলা শিক্ষাৰে সংগীত শিক্ষা আৰম্ভ কৰিছিল, আৰু পিছলৈ গুৰু ৰমণী ৰায়ৰ ওচৰত অসমীয়া লোক সংগীত শিকি এই শিক্ষা অব্যাহত ৰাখিছিল৷ তেওঁলোকৰ পৰিয়ালে গুৱাহাটীলৈ স্থায়ীভাৱে থাকিবলৈ গুচি অহাৰ কাৰণে জুবিনেও যোৰহাটৰ জে.বি. কলেজৰপৰা বি.বৰুৱা কলেজলৈ বিদ্যায়তনিক ঠিকনা সলনি কৰিব লগা হৈছিল য'ত তেওঁ বিজ্ঞানৰ স্নাতক ডিগ্ৰীৰ শিক্ষা গ্ৰহণ কৰিছিল৷ কিন্তু সংগীতৰ ক্ষেত্ৰখনৰ লগত সম্পূৰ্ণৰূপে নিজকে নিয়োজিত কৰিব লগা হোৱাত তেওঁ কলেজীয়া শিক্ষা সমাপ্ত কৰিব নোৱাৰিলে, তেওঁৰ স্নাতক শিক্ষা আধৰুৱা হৈ থাকিল৷
[edit] কন্ঠশিল্পীৰূপে পৰিচয়
১৯৯২ চনত অনুষ্ঠিত যুব মহোত্সৱত পাশ্চাত্য একক পৰিৱেশনত স্বৰ্ণ পদক অৰ্জন কৰাটোৱেই আছিল জুবিনৰ জীৱনৰ টাৰ্ণিং পইণ্ট৷ ইয়াতেই জুবিনে কন্ঠশিল্পীৰূপে জীৱনত প্ৰথমবাৰৰ বাবে সফলতা আৰু বিশ্বাসৰ সোৱাদ পায়৷ ঢোল, দোতাৰা, মেণ্ডলিনৰ দৰে বাদ্যযন্ত্ৰ বজোৱাৰ ওপৰিও জুবিন এজন কৃতী কীবৰ্ড প্লেয়াৰ৷ ১৯৯২ চনত প্ৰথম এলবাম 'অনামিকা' মুক্তি হোৱাৰ লগে লগে তেওঁ পেছাদাৰী সংগীত জগতখনত সোমাই পৰে৷ এই অগতানুগতিক এলবামটোয়ে অতি কম সময়তেই সমগ্ৰ উত্তৰ-পূব ভাৰতত ইন্ষ্টেণ্ট হিটৰূপে জনপ্ৰিয়তাৰ শীৰ্ষতা অতিক্ৰম কৰিছিল আৰু আহি থকা একৈশ শতিকাৰ অসমীয়া সংগীতৰ দৃশ্যপটৰে নতুন সংজ্ঞা দাঙি ধৰিছিল৷ তাৰ পিছত, জুবিনে পিছলৈ আৰু ঘূৰি চাব লগা হোৱা নাই৷ নিজৰ নামতে প্ৰায় চল্লিশটাকৈ এলবামৰ ওপৰিও ভালেকেইখন হিন্দীৰ লগতে বাংলা আৰু ২৪ খনতকৈ অধিক অসমীয়া চলচিত্ৰৰ সংগীত পৰিচালনাৰে জুবিনে সংগীত কেৰিয়াৰ অব্যাহত ৰাখিছে৷ তেওঁৰ শেহতীয়া বাংলা চিনেমা 'শুধু তুমি'ৰ কাৰণে ২০০৫ চনত তেওঁ শ্ৰেষ্ঠ সংগীত বঁটা লাভ কৰিছে৷ যদিও জুবিনে নিজকে এজন সংগীতজ্ঞ বুলিহে গণ্য কৰে, তথাপিও এতিয়ালৈকে হিন্দী, তামিল, তেলেগু, পাঞ্জাবী, উৰিয়া, মাৰাঠী, নেপালী আদিকে ধৰি বিভিন্ন ভাষাত তেওঁ ৭০০০ -তকৈ অধিক গীত গাইছে৷ ফিজা, কাঁটে, মুড্ডা, ব্ৰাইডছ ৱাণ্টেড, গেংষ্টাৰ, প্যাৰ কা ছাইড ইফেক্ট ইত্যাদিৰ দৰে চলচিত্ৰত হিন্দীত জুবিনৰ সংগীত আৰু কণ্ঠৰ কৰ্মৰাজিৰ নিৰ্দশন পোৱা যায়৷ ২০০০ চনত জুবিনে তেওঁৰ নিজা অসমীয়া চলচিত্ৰ "তুমি মোৰ মাথো মোৰ"-ৰ কাহিনী লিখিছিল, পৰিচালনা আৰু অভিনয় কৰিছিল৷ ২০০৫ চনত ৰাষ্ট্ৰীয় বঁটা পোৱা আন এখন অসমীয়া চলচিত্ৰ 'দীনবন্ধু'ত জুবিনে অভিনয় কৰাৰ ওপৰিও সহ-প্ৰযোজনা কৰিছিল আৰু সংগীতেৰে সজাইছিল৷ অচিৰেই ছবিঘৰত মুক্তি পাবলগীয়া সঞ্জয় ঝাৰদ্বাৰা পৰিচালিত হিন্দী চিনেমা ষ্ট্ৰিঙৰ সংগীত জুবিনৰ৷ তেওঁৰ নতুন ছবি হল Good boy bad boy, Jimmy, Kya love story hai, Big brother, Victoria no.203, Bombay to goa, Bombay to Bangkok, Ashaayen, The train, Raqib, Jhoom Barabar Jhoom etc.
[edit] বৰ্তমান
জুবিন শেহতীয়াকৈ জুলাই ২০০৬-ৰ পিছত মুক্তি পাবলগীয়া তেওঁৰ নিজা হিন্দী এলবামৰ কামত ব্যস্ত৷ লগতে ২০০৬-ৰ আগষ্টত ঘোষিত হ'বলগা তেওঁৰ আহিবলগীয়া হিন্দী চিনেমা এখনৰ চিত্ৰনাট্যৰ ওপৰতো কাম কৰি আছে. উত্তৰ-পূব ভাৰতত জুবিন'ছ বেদা নামত জুবিনে এলানি বিউটি পাৰ্লাৰ চেইনো খুলিছে৷
১৬৫/১, শ্বেৰ-এ-পঞ্জাব. আন্ধেৰী ইষ্ট. মুম্বাই(ভাৰত)-ত অৱস্থিত ছাউণ্ড এণ্ড ছাইলেন্সৰ নামৰ তেওঁৰ সংগীত ষ্টুডিঅ'ৰ এটা অংশত জুবিনে তেওঁৰ পত্নী গৰিমাৰ সৈতে বাস কৰি আছে৷